Source: https://e-justice.europa.eu/content_succession-380-hr-sl.do?member=1
Timestamp: 2019-08-24 15:49:28+00:00

Document:
Dedovanje - Hrvaška
Imena in kontaktni podatki pristojnih občinskih sodišč so navedeni v zbirki podatkov sodišč, ki je na voljo na evropskem portalu e-pravosodje.
Pritožba zoper sklep sodišča prve stopnje, s katerim se odloči o ugovoru zoper sklep notarja, se vloži v petnajstih dneh od vročitve sklepa.
Sodišče prve stopnje lahko po vloženi pritožbi samo z novim sklepom spremeni izpodbijani sklep, če pa svojega sklepa ne spremeni, pošlje pritožbo v odločanje sodišču druge stopnje, ki lahko upošteva tudi pritožbo, ki ni bila vložena pravočasno, če s tem niso prizadete pravice drugih oseb.
Opozoriti je treba, da lahko vsakdo, kdor ima pravni interes, če ga ne zavezuje pravnomočni sklep o dedovanju, poskuša v pravdi doseči popravek tistega, za kar meni, da je v sklepu o dedovanju napačno ugotovljeno (člen 232 zakona o dedovanju – Zakon o nasljeđivanju).
V skladu z zakonom o dedovanju so za izdajo evropskega potrdila o dedovanju pristojna občinska sodišča oziroma notarji kot zastopniki sodišča.
V skladu s členom 7 zakona o izvajanju Uredbe (EU) št. 650/2012 je zoper evropsko potrdilo o dedovanju (v nadaljnjem besedilu: potrdilo), ki ga je izdal notar, dovoljen ugovor, o katerem odloča občinsko sodišče, zoper potrdilo, ki ga je izdalo občinsko sodišče, oziroma zoper sklep občinskega sodišča o zavrženju ali zavrnitvi zahtevka za izdajo potrdila pa je dovoljena pritožba, o kateri odloča županijsko sodišče.
Popravek, spremembo ali preklic potrdila izvede občinsko sodišče oziroma notar, ki je izdal potrdilo, po uradni dolžnosti ali na zahtevo osebe, ki dokaže pravni interes. V skladu s členom 9 zakona o izvajanju Uredbe (EU) št. 650/2012 je zoper sklep notarja o popravku, spremembi ali preklicu potrdila dovoljen ugovor, o katerem odloča občinsko sodišče, zoper sklep občinskega sodišča o popravku, spremembi ali preklicu potrdila pa je dovoljena pritožba, o kateri odloča županijsko sodišče.
O zahtevku za začasno odložitev učinkov potrdila v smislu člena 73(1)(a) Uredbe (EU) št. 650/2012 odloča občinsko sodišče oziroma notar, pred katerim teče postopek za spremembo ali preklic potrdila. Zoper sklep notarja o začasni odložitvi učinkov potrdila je dovoljen ugovor, o katerem odloča občinsko sodišče, zoper sklep občinskega sodišča o zahtevku za začasno odložitev učinkov potrdila pa je dovoljena pritožba, o kateri odloča županijsko sodišče.
V vseh zgoraj navedenih primerih se za postopek in odločanje o ugovoru zoper sklep notarja oziroma o pritožbi zoper sklep občinskega sodišča smiselno uporabljajo določbe zakona o dedovanju, ki se nanašajo na postopek in odločitve o ugovoru oziroma pritožbi zoper sklep o dedovanju.
V skladu z zakonom o dedovanju je zoper sklep, ki ga je v zapuščinskem postopku izdal notar kot zastopnik sodišča, dovoljen ugovor v osmih dneh od vročitve sklepa strankama. Ugovor se vroči notarju, ki ga mora brez odlašanja skupaj s spisom poslati pristojnemu občinskemu sodišču. O ugovoru odloča sodnik posameznik. Nepravočasne, nepopolne ali nedopustne ugovore sodišče zavrže. Sodišče lahko pri odločanju o ugovoru zoper sklep notarja sklep v celoti ali deloma ohrani v veljavi ali ga prekliče. Kadar sodišče sklep prekliče ali ga deloma ohrani v veljavi, samo odloči o preklicanem delu sklepa. Zoper sklep sodišča, s katerim se sklep notarja v celoti ali deloma prekliče, ni dovoljena samostojna pritožba.
V skladu z zakonom o dedovanju je zoper sklep sodišča prve stopnje dovoljena pritožba, ki se vloži pri sodišču prve stopnje v petnajstih dneh od vročitve prvostopenjskega sklepa. Sodišče prve stopnje lahko po pravočasno vloženi pritožbi samo z novim sklepom spremeni izpodbijani sklep, če s tem niso prizadete pravice drugih oseb, ki temeljijo na tem sklepu. Če pa sodišče prve stopnje svojega sklepa ne spremeni, pošlje pritožbo sodišču druge stopnje, in sicer ne glede na to, ali je bila pritožba vložena v zakonsko določenem roku. Sodišče druge stopnje praviloma obravnava samo pritožbe, ki so bile pravočasno vložene, lahko pa upošteva tudi pritožbo, ki ni bila vložena pravočasno, če s tem niso prizadete pravice drugih oseb, ki temeljijo na izpodbijanem sklepu.
V skladu s členom 3(2) Uredbe Evropskega parlamenta in Sveta o pristojnosti, pravu, ki se uporablja, priznavanju in izvrševanju odločb in sprejemljivosti in izvrševanju javnih listin v dednih zadevah ter uvedbi evropskega potrdila o dedovanju so v Republiki Hrvaški poleg pristojnih občinskih sodišč notarji (194 Kb) določeni kot pravni strokovnjaki s pristojnostjo v dednih zadevah, ki izvajajo sodno funkcijo ali delujejo na podlagi pooblastil, ki jih nanje prenese sodišče, ali pod nadzorom sodišča.

References: Sodišče 
 sodišče 
 sodišče 
 sodišče 
 Sodišče 
 sodišče 
 Sodišče 
 sodišče 
 Sodišče